KOMISSION TÄYTÄNTÖÖNPANOASETUS (EU) 2021/128,

annettu 3 päivänä helmikuuta 2021,

maataloustukirahaston menoihin käytettävissä olevan nettomäärän vahvistamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 16 artiklan 2 kohdan,

sekä katsoo seuraavaa:

(1) Asetuksen (EU) N:o 1306/2013 16 artiklan 1 kohdan mukaisesti maataloustukirahaston menoihin käytettävissä oleva nettomäärä vuosina 2021–2027 koostuu neuvoston asetuksen (EU, Euratom) 2020/2093 (2) liitteessä I vahvistettujen markkinoihin liittyvien menojen ja suorien tukien enimmäismääristä.

(2) Useat jäsenvaltiot ilmoittivat komissiolle Euroopan parlamentin ja neuvoston asetuksen (EU) N:o 1307/2013 (3) 11 artiklan 6 kohdan kolmannen alakohdan mukaisesti päätöksestään, joka koskee suorien tukien määrän alentamista kyseisen asetuksen 11 artiklan 1 kohdan mukaisesti, sekä vähentämisestä johtuvan arvioidun tulon kalenterivuoden 2020 osalta. Mainitun asetuksen 7 artiklan 2 kohdan mukaisesti kyseisestä vähennyksestä johtuva arvioitu tulo on asetettava saataville Euroopan maaseudun kehittämisen maatalousrahastosta (maaseuturahasto) rahoitettavana unionin tukena.

(3) Useat jäsenvaltiot ilmoittivat komissiolle asetuksen (EU) N:o 1307/2013 14 artiklan 1 kohdan kuudennen alakohdan mukaisesti päätöksestään asettaa saataville tietyn prosentuaalisen osuuden kalenterivuoden 2020 suoran tuen vuotuisista kansallisista enimmäismääristään käytettäväksi maaseuturahastosta vuonna 2021 rahoitettavana lisätukena.

(4) Useat jäsenvaltiot ilmoittivat komissiolle asetuksen (EU) N:o 1307/2013 14 artiklan 2 kohdan kuudennen alakohdan mukaisesti päätöksestään asettaa kalenterivuoden 2020 osalta saataville suorina tukina tietyn määrän tuesta, joka rahoitetaan maaseuturahastosta varainhoitovuonna 2021.

(5) Asetuksen (EU) N:o 1307/2013 liitteissä II ja III vahvistettuja asiaa koskevia enimmäismääriä mukautettiin vastaavasti.

(6) Asetuksen (EU, Euratom) 2020/2093 2 artiklan 1 kohdan mukaisesti mainitun asetuksen liitteessä I esitettyä monivuotisen rahoituskehyksen markkinoihin liittyvien menojen ja suorien tukien alaenimmäismäärää on mukautettava mainitun asetuksen 4 artiklassa säädetyn teknisen mukautuksen nojalla maaseuturahaston ja suorien tukien välisten siirtojen perusteella.

(7) Tämän vuoksi on tarpeen mukauttaa maataloustukirahaston menoihin käytettävissä olevaa nettomäärää varainhoitovuosiksi 2021–2027. Selvyyden vuoksi maaseuturahaston käytettäväksi asetettavat määrät olisi myös julkaistava,

ON HYVÄKSYNYT TÄMÄN ASETUKSEN:

1 artikla Maaseuturahaston menoihin käytettävissä oleva nettomäärä varainhoitovuosille 2021–2027 vahvistetaan liitteessä.

2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä helmikuuta 2021. Komission puolesta Ursula VON DER LEYEN Puheenjohtaja

(1) EUVL L 347, 20.12.2013, s. 549.

(2) Neuvoston asetus (EU, Euratom) 2020/2093, annettu 17 päivänä joulukuuta 2020, vuosia 2021–2027 koskevan monivuotisen rahoituskehyksen vahvistamisesta (EUVL L 433I, 22.12.2020, s. 11).

(3) Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).